Rallielokuvia tehneen ja kultaisen väristä Mersua kaupitelleen Rami Jaberin toimet ovat poliisitutkinnassa.

"

Kultaisesta

"

Mersusta tunnetuksi tullutta

"

prinssi

"

Rami Jaberia epäillään törkeästä velallisen epärehellisyydestä ja törkeästä kirjanpitorikoksesta.

Jaberin yhtiö RNG Group Oy on haettu konkurssiin verovelkojen vuoksi.

Oulussa Jaber tunnetaan hänen yhtiöidensä Oulun kaupungille tuottamista video-elokuvista sekä oululaisen jalkapalloseura AC Oulun osakkuudesta.

Rami Jaber esitteli pari vuotta sitten "kultaista" Mersuaan. VESA PARVIAINEN

Oulun poliisi vahvistaa, että vuonna 1981 syntyneestä Prince Rami Al Husseinista eli Rami Daoud Jaberista on tehty marraskuussa 2017 tutkintapyyntö poliisille. Häntä epäillään törkeästä velallisen epärehellisyydestä ja törkeästä kirjanpitorikoksesta.

Palestiinan prinssiksi kutsuttu Rami Jaber Al Hussein nousi julkisuuteen alkuvuodesta 2016, kun hän esitteli " kultaista " Mercedestään ensin Helsingin kaduilla ja toi sen sitten American Car Show´hun näytteille ja huutokaupattavaksi.

Oulussa Jaberin yritykset RNG Group, RNG Media ja RNG Entertainment tunnetaan yhteistyöstä Oulun kaupungin ja liikelaitos Business Oulun kanssa. Jaber on myös oululaisen jalkapalloseura AC Oulun osakas.

Jaberin yritykset tuottivat videoelokuvia markkinointitarkoitukseen Oulun kaupungille ja Oulun kaupungin liikelaitos Business Oululle. Ensimmäinen video, " Oulu - Capital of Northern Scandinavia " , julkaistiin 26.9.2013 Youtubessa. Tästä Business Oulu maksoi RNG Medialle 11 000 euroa sekä arvonlisäverot ja lisäkustannuksia lisäkuvauksista 1 800 euroa.

Huonoa harkintaa

Elokuussa 2015 Oulun kaupunki ja Business Oulu tekivät hankintapäätöksen, jolla Jaberin RNG Media Oy:n kanssa tehtiin markkinointiyhteistyösopimus, ja RNG Medialta tilattiin ”The Great Escape” niminen, 25 minuutin mittainen lyhytelokuva Oulun kaupungin markkinointitarpeisiin.

Elokuvan Oulun osuus kuvattiin helmikuussa 2016. Vauhtia ja vaarallisia tilanteita sisältävää rallielokuvaa kuvattiin Oulun lisäksi Los Angelesissa. Oulun kaupunki ja Business Oulu maksoivat tästä elokuvasta 50 000 euroa ja arvonlisäverot.

Oulun kaupungin sisäinen tarkastus suoritti valvonnan Business Oulun hankintoihin toukokuussa 2016 ja totesi, että lyhytelokuvan hankinta ei ollut sujunut hyvän hallintotavan mukaisesti. Jaberin RNG Groupin ja Median osalta valvonnassa todettiin muun muassa, että kaupungin hankintapäätöksessä ei ollut lainkaan arvioitu tilatun tuotteen arvoa ja että hankintoja oli tehty ennen hankintapäätöstä. Lisäksi hankintapäätös tehtiin RNG Media Oy -nimisen yhtiön kanssa, jota ei ollut hankintahetkellä kaupparekisterissä.

Konkurssi

Joulukuussa 2016 Oulun käräjäoikeus asetti verohallinnon hakemuksesta Jaberin yhtiön RNG Group Oy:n konkurssiin maksamattomien 30 407 euron verovelkojen vuoksi.

Jaber on oululaisen jalkapalloseura AC Oulun osakas. Hän osti tammikuussa 2016 AC Oulun osakkeita 50 000 eurolla. Jaber on kuitenkin todettu varattomaksi, ja oikeusaputoimisto on myöntänyt hänelle yhteensä viisi maksutonta oikeudenkäyntiä Rovaniemen ja Oulun käräjäoikeuksissa liittyen hänen avioeroonsa ja lapsensa elatukseen. Viimeisin maksuton oikeudenkäynti myönnettiin tammikuussa 2016.

Marraskuussa 2017 päivätyn AC Oulun osakasluettelon mukaan Jaber on myynyt 100 osaketta nimellisarvolla 5000 euroa haukiputaalaiselle naiselle. Jaberin osakekanta on myynnin jälkeen nimellisarvoltaan 45 000 euroa.

Epäily lapsikaappauksesta

Jaberin taustoista löytyy epäily lapsikaappauksesta Moldovassa.

Moldovan viranomaiset pyysivät 3.4.2012 päivätyllä luovutuspyynnöllä, että Suomeen muukalaispassilla saapunut, Suomessa tuolloin oleskellut kansalaisuudeton Rami Daoud Jaber luovutettaisiin Moldovaan. Luovutuspyynnön perusteena oli Riscanin alueen Chisinaun tuomioistuimen 7.3.2008 antama vangitsemismääräys, jonka mukaan Jaberin epäiltiin syyllistyneen Suomen lain mukaan arvioiden lapsikaappaukseen 17.11.2007.

Suomen Keskusrikospoliisi suoritti tutkinnan luovutuspyynnön vuoksi. Tutkinnassa Jaber vastusti luovuttamista. Korkein oikeus totesi 18.6.2012 päivätyssä lausunnossaan, että Jaberia koskevaan luovutuspyyntöön voidaan suostua.

Ulkomailla

Maahanmuuttovirasto kuitenkin kumosi luovuttamisen. Maahanmuuttovirasto myönsi 19.10.2012 Jaberille jatkuvan oleskeluluvan Suomessa. Koska Jaberilla oli tässä vaiheessa yhteinen lapsi suomalaisen naisen kanssa, Jaber oli Maahanmuuttoviraston mukaan Suomessa pysyvästi asuva ulkomaalainen, joka rinnastetaan Suomen kansalaiseen, eikä häntä perustuslain 9§:n 4 momentin mukaan Suomen kansalaisena tarvinnut luovuttaa Moldovaan.

Jaberin RNG Group Oy:n konkurssia hoitavan pesänhoitajan mukaan Jaber on allekirjoittanut pesäluettelon sähköisesti. Jaber asuu nykyään ulkomailla, eikä häntä ole päästy kuulemaan muuta kuin hänen asioitaan hoitavan, Suomessa asuvan asiamiehen kautta.